runetrust/blame-folketinget-dk huggingface dataset:
Simon Emil Ammitzbøll (RV), 2008-04-15:
Den debat, hr. Eyvind Vesselbo henviser til, mellem hr. Martin Henriksen fra Dansk Folkeparti og mig handlede om det, jeg vil kalde dobbeltmoral fra Dansk Folkepartis side med hensyn til, hvad man beder andre om at underskrive i forhold til, hvad man selv synes at overholde.
Søren Kolstrup (EL), 2001-01-11:
Kun halvdelen af de fremlagte mål er i virkeligheden blevet opfyldt, landbrugets udvaskning er blevet lovet nedsat med 100.000 t kvælstof pr. år, men er i virkeligheden kun blevet nedsat med 50.000 t. Så kan man sige: Midtvejsevalueringen har en drømmetænkning, det er en prognose om en reduktion på 93.000 t, men her kan lige så vel være tale om et skønmaleri, her er vi ude i noget talmagi.
Leif Mikkelsen (LA), 2012-05-24:
Der må borgerne jo så huske på, og det bliver jo meget tydeligt her i Folketingssalen, hvilke partier der egentlig varetager borgernes interesser, og hvilke partier der hellere for enhver pris vil varetage systemets interesser, og som tror på, at det er bedre for borgerne at tvinge – der er brugt sådanne ord her i dag – dem til en lavere varmepris.
Lissa Mathiasen (S), 2001-02-20:
Ikke for at være uvenlig, men jeg er nødt til at sige til hr. Jens Hald Madsen: Jeg synes, at hvis man skal holde historiske udredninger her i salen, skylder man ikke så meget os, der er til stede, men befolkningen, at man så i hvert fald sikrer sig, at den udredning, man kommer med, også er korrekt
Hans Kristian Skibby (DF), 2005-05-20:
Men jeg vil da gerne spørge ordføreren: Er ordføreren ikke enig i, at det der med de 200.000 job, som blev skabt under den socialdemokratisk ledede regering, primært blev skabt på grundlag af høje dollarkurser, lave energipriser på verdensplan og renteudviklingen generelt i hele Europa og andre steder, hvilket gjorde, at man have mange flere penge frigjort på verdensmarkedet til at investere i dansk produktion og udvikling?
Carl Valentin (SF), 2022-03-03:
Uden et landbrug har vi jo ikke noget mad, og derfor er det fuldstændig åbenlyst, at det, som nogle af os, der ønsker en mindre animalsk produktion, ønsker, ikke er at tilintetgøre landbruget, det er at omstille det, så vi producerer langt flere planter og færre dyr.
Lars Barfoed (KF), 2010-04-28:
Når Rigspolitiet melder om, at der er flere og flere, som forlader bandemiljøet, er det jo en direkte følge af den meget intensive indsats, som politiet gør, og den meget målrettede indsats, man gør på det her område, og det synes jeg som sagt vi skal glæde os over.
Ole Birk Olesen (LA), 2019-10-22:
Vi ønsker at udbrede det frie valg mest muligt, f.eks. ville det også på børnepasningsområdet være dejligt, hvis der kunne opstå noget konkurrence om at levere den bedst mulige børnepasning, så vi ikke alle sammen var afhængige af de offentlige institutioner, der – som det en gang imellem har vist sig i forskellige tv-dokumentarer – har nogle store, store problemer, men hvor folk ikke har mulighed for at fravælge dem.
Troels Lund Poulsen (V), 2004-02-19:
Andre regeringer har valgt at holde en høj profil, men har ikke opnået bedre resultater end vi, og endvidere må det konkluderes, at den tilbageholdtes familie har lagt stor vægt på den diskretion og fortrolighed, som Udenrigsministeriet har ydet dem i denne svære situation.
Henrik Brodersen (DF), 2018-05-25:
Jeg synes, det er beklageligt, at når man tager nogle initiativer her fra dansk side til at tale om de her problemer, som statsministeren var inde på – stikker næven frem og siger: Kunne vi finde en løsning på det her? – så lyder det rent faktisk, som om man hellere vil snakke med kineserne.
Hanne Severinsen (V), 2002-11-28:
Der ligger det bag, at nu har vi besluttet, at der skal være en stor høring, hvor Teknologirådet og Det Etiske Råd i samarbejde med Folketinget og regeringen lægger alle disse spørgsmål frem, og hvor vi får det belyst, og vi har samtidig sat den proces i gang i hvert fald i vores parti, at nu skal der tages stilling.
Pernille Rosenkrantz-Theil (S), 2020-01-29:
Selvfølgelig hænger det sammen med, at der både er nok personale og dygtige pædagoger, pædagogiske assistenter, medhjælpere og dagplejere til at håndtere både trøst og omsorg og læring og bleskift og tid til forældre, der henter børnene og gerne vil høre, hvordan det er gået i løbet af dagen.
Alex Vanopslagh (LA), 2021-12-14:
Det bliver jo nok ikke sidste vinter, hvor vi ser corona- og influenzasmitte, så jeg vil egentlig bare høre, om statsministeren kan give en garanti for, at regeringen, når vi går ind i sæsonen næste vinter, har fået greb om situationen igen og har fået gennemført initiativer, der øger kapaciteten i sundhedsvæsenet.
Martin Lidegaard (RV), 2019-10-09:
Lad mig lige nævne et par enkelte ting: russernes øgede aktivitet og den amerikanske udenrigsministers ret opsigtsvækkende tale i Finland for få måneder siden; Canada, der som den sidste kyststat har indleveret sine videnskabelige resultater, og vi er nu i gang med behandlingen af delingen af hele det nordatlantiske ocean i FN; aftalen mellem Grønland og Danmark om nye lufthavne på baggrund af et lidt specielt forløb, kan man vel godt tillade sig at sige; og sidst, men ikke mindst den amerikanske præsidents tilbud om at købe Grønland, som Grønland fik affærdiget med meget stor charme og præcision.
Birthe Rønn Hornbech (V), 2004-05-25:
Endelig konstaterer Folketinget, at justitsministeren har tilkendegivet, at det vil kunne blive aktuelt at tage spørgsmålet om en eventuel opløsning af Hizb-ut-Tahrir op på ny, hvis det i forbindelse med de nævnte undersøgelser viser sig, at der er begået strafbare forhold.«
Tina Nedergaard (V), 2008-10-09:
at nogle af de helt væsentlige ændringer af den grundlæggende struktur i vores samfund, nemlig omkring ungeindsatsen, ændring af vores SU-struktur, incitamenter til, at unge mennesker kan komme tidligt i gang med deres uddannelse og gennemføre den, alt det, der skal medvirke til at få flere velkvalificerede ud på arbejdsmarkedet hurtigere, oplevede jeg faktisk at Det Radikale Venstre og samarbejdspartnerne fra Socialdemokraterne var imod.
Ole Hækkerup (S), 1998-11-24:
Lad mig afslutningsvis kort samle op, hvad vi mener er afgørende i den kommende tid: Gøre så meget som muligt for at løse problemet, holde et samlet overblik over indsatsen og dermed overblik over, hvor der er mere, der kan gøres, informere om den indsats, der gøres, så meget som det er muligt samt endelig at have forberedt sig på situationen, hvis der alligevel mod forventning skulle gå noget galt. På den måde tror jeg, at vi kan hjælpe til at få Danmark helskindet igennem årsskiftet og undgå at skabe grobund for en paniklignende usikkerhed eller utryghed.
Peder Sass (S), 2004-12-02:
Derfor mener jeg ikke, at der skulle være noget til hinder for, at man gennemfører det princip ved en lille ændring af lovforslaget, og det vil i realiteten heller ikke betyde, at nogen myndigheder vil kunne gøre krav gældende ifølge DUT-princippet, altså økonomisk kompensation.
Lone Dybkjær (RV), 2008-11-13:
Derfor spørger jeg: Hvor længe vil fru Birgitte Josefsen og Venstre acceptere, at man hælder penge ned i det private sygehusvæsen på bekostning af det offentlige og dermed dræner ressourcer fra det offentlige til det private og bare understøtter nogle privatfinansieringsmekanismer?
Per Clausen (EL), 2007-04-19:
Når fru Mette Gjerskov ikke siger det med et eneste ord i sin tale i dag, er det, fordi den sag er opgivet, for den må ikke forstyrre det videre arbejde frem mod at få et ja til en EU-traktat, der formentlig ikke bliver meget anderledes end det udkast, vi har set.
Villy Søvndal (SF), 2001-10-26:
Vi har oven i købet, tror jeg, i næsten alle tilfælde selv taget initiativerne, så skam skulle stå, hvis vi ikke ville kendes ved dem i dag. Det, der så står tilbage efter alle de gode initiativer, som vi har været enige om - og jeg synes, det har været rart, at et helt Folketing har kunnet være enig om det, også uden at gå ud og politisere det til en grad, hvor det ikke lader sig gøre at blive enige - er netop det, som jeg tror fru Yvonne Herløv var inde på i sit indlæg: Hvad er det for modgående tendenser, der gør, at selv når vi sætter ind med et ambitionsniveau i området knap 4 mia. kr., har vi alligevel et samfund, der efterlader store problemer?
Per Clausen (EL), 2008-01-18:
Det er klart, at når hr. Holger K. Nielsen for sig selv og andre fremmaner et billede af, at man ved de årlige finanslovforhandlinger skal have et særligt møde mellem finansministeren og Dansk Folkeparti om, hvordan man skal behandle Danmarks Radio, så kan mange jo selvfølgelig se skrækscenariet for sig.
Ulrik Kragh (V), 2003-11-13:
Endelig vil forsvaret kunne indgå i det nye totalforsvar med hertil uddannede værnepligtige og i særlige tilfælde styrker, som ellers er målrettet til internationale operationer. For Venstre er såvel hjemmeværnet som værnepligten naturlige elementer i et kommende forsvarsforlig.
Henrik Svane (RV), 1999-12-07:
Disse prioriteringer bringer Det Radikale Venstre op af flere grunde: Der er i dag cirka en million kortuddannede, altså voksne uden kompetencegivende uddannelse ud over grundskoleniveau, og mange af dem - godt halvdelen - har problemer med grundlæggende færdigheder i dansk og matematik. Mange af dem må endda betegnes som funktionelle analfabeter.
Troels Lund Poulsen (V), 2017-05-03:
Hvad enten man er dansker eller en person med ikkevestlig baggrund, skal man selvfølgelig sanktioneres, hvis det er sådan, at man ikke vil møde op i forbindelse med f.eks. virksomhedspraktik, for det er aldeles uacceptabelt, at man ikke møder op.
Lars Barfoed (KF), 2007-02-28:
Nu er der jo ingen, der er handicappede på alle områder, men der er mange, som har et handicap, og det kan være et større eller et mindre handicap, men normalt opfatter man jo begrebet handicap som noget, der knytter sig til en varig funktionsnedsættelse og ikke til en midlertidig sygdom, for så er man syg, men selvfølgelig er der en eller anden gråzone mellem forståelsen af de to begreber.
Tina Nedergaard (V), 2010-05-25:
Regeringens indstilling er, at lov om røgfri miljøer er udmøntning af en politisk aftale af 21. november 2006 om den fremtidige indsats for røgfri miljøer, indgået mellem regeringen, Venstre, Det Konservative Folkeparti, Socialdemokraterne, Dansk Folkeparti, Socialistisk Folkeparti og Enhedslisten.
Claus Larsen-Jensen (S), 2000-11-21:
ønsker vi som danskere det europæiske samarbejde strikket sammen i fremtiden? Lad os bruge de kommende år på en sådan folkelig debat i Danmark, hvor alle kan se, hvor udviklingen er på vej hen, og hvor de muligheder, problemer og dilemmaer, der er ved til- og fravalg til de forskellige ideer og forslag, også er klare og tydelige, så man lettere kan forholde sig til dem, uden at det kan efterlade et indtryk af, at der nok er nogle, der forsøger at snyde lidt på vægten med skjulte dagsordener, når der skal tages stilling i forbindelse med folkeafstemninger.
Jacob Jensen (V), 2025-02-28:
Derfor har vi også i det udspil, som regeringen kom med her for nogle uger siden, og som vi jo er i gang med at forhandle med partierne, omkring fiskeriet og erhvervsfiskeriets rammebetingelser fremadrettet et element med – jeg tror, det er nr. 5 i rækken – hvor vi netop sætter fokus på præcis det her spørgsmål omkring spøgelsesnet, og hvor vi gerne vil lave en national handlingsplan, så det ikke kun er i nogle enkelte områder, og så det måske ikke kun er nogle enkelte aktører, som sætter ind, men hvor vi ligesom får koordineret og styrket indsatsen betydeligt.
Ole Sohn (SF), 2003-10-22:
Derfor håber jeg, at det forslag sammen med nogle ændringer omkring kopiering af litteratur er noget, der kan indgå i forhandlingerne under udvalgsarbejdet sammen med den svenske model for dvd, for så vil jeg gerne sige, at hvis det er noget, der kan blive imødekommet positivt, så vil vi også gerne gå positivt ind i forhandlingerne om hele lovforslaget.
Jan E. Jørgensen (V), 2012-03-13:
Jeg vil også gøre opmærksom på, at jeg godt forstår den utålmodighed, der er, og det er en utålmodighed, som vi deler i Venstre, for for hver dag der går, er der jo altså et potentielt offer for voldtægt, pædofili og andre meget alvorlige forbrydelser, hvor sagen risikerer at blive forældet.
Michael Aastrup Jensen (V), 2016-11-22:
Nej, det er jeg ikke, og jeg synes, det er sjovt, at Enhedslisten som parti går meget op i, at vi overholder meget mere end minimumskravet fra FN, for når vi diskuterer NATO, hvor vi jo har skrevet under på, at vi vil opfylde minimum 2 pct. af BNP'en på forsvarsbudgettet, så synes Enhedslisten, at det er helt i orden, at vi ligger på 1,15 pct. som det, vi gør nu, ifølge de sidste officielle tal.
Thomas Jensen (S), 2021-05-05:
Jeg vil bare appellere til, at når man holder tale her i Folketingssalen og man er blevet valgt for et parti, der engang gik til valg på, at vi skulle have en ordentlig demokratisk debat, læser man de lovforslag, der bliver fremsat, her anlægsloven, og at man så fremstiller det korrekt fra Folketingets talerstol.
Klaus Kjær (DF), 1999-12-01:
Ændringerne i lov om radiokommunikation og tildeling af radiofrekvenser og lov om offentlig mobilkommunikation omfatter en udbygning af formålsbestemmelserne i mobil- og frekvenslovene, således at man kan varetage et bredere samfundsmæssigt behov og fremme konkurrencen, ligesom frekvenseffektiviteten bliver en integreret del af formålsbestemmelserne i de to love.
Jann Sjursen (KRF), 2002-01-24:
Her har det palæstinensiske selvstyre efter vores opfattelse handlet for lidt og for sent og efter alt at dømme i en vis udstrækning søgt at udnytte sådanne aktioner til sine egne formål. Med de omfattende politi- og sikkerhedsstyrker Yassir Arafat råder over forekommer det ganske enkelt ikke troværdigt, at han ikke for længst har fået kontrol over disse terrorgrupper, som oven i købet ved talrige lejligheder optræder åbenlyst med bevæbnede grupper.
Pernille Schnoor (ALT), 2019-01-10:
Men i Alternativet tilslutter vi os lovforslaget og ideen om, at vi ændrer de særlige sengepladser til ordinære sengepladser, fordi vi jo finder det dybt bekymrende, at vi har tomme sengepladser i psykiatrien, altså i et system, der er stærkt presset.
Lars Boje Mathiesen (UFG), 2023-11-09:
Jeg kan huske helt tilbage til, ja, det er jo så næsten 20 år siden, da jeg faktisk skrev en bacheloropgave om det begreb, der hedder edutainment, og det er en kombination af undervisning og underholdning, hvor man netop bruger – dengang var der jo ikke så mange, der brugte dem – skærme, spil og leg i det med at skabe dannelse og læring hos eleverne.
Sikandar Siddique (UFG), 2021-03-12:
Derfor er det på høje tid, at vi får gjort op med myten om, at vi har ligestilling i Danmark, og det er på høje tid, at vi anerkender, at vi har et ligelønsproblem i Danmark, og så er det altså også på høje tid, at vi sætter handling bag vores ambitioner om reel ligestilling.
Tina Petersen (DF), 2005-03-10:
Når disse bemærkninger er sagt, er det lige så vigtigt for Dansk Folkeparti at sige, at det naturligvis er glædeligt, at unge under 18 år, som er kommet ud i et stort og afhængighedsskabende misbrug, nu også får muligheden for at komme til at få den rigtige hjælp inden for 14 dage, således at der er chance for, at den berørte og dennes familie kan komme på rette spor igen.
Pia Adelsteen (DF), 2016-05-12:
For på trods af at Dansk Folkeparti afviser det med stort set samme begrundelser som Socialdemokraterne, hvilket bekymrer mig en lille smule, måske – men det er jo også sidst på dagen – så synes jeg faktisk, der er en pointe i noget af det, forslagsstillerne tager frem.
Thor Pedersen (V), 1997-12-18:
Inden for de seneste 12 måneder er overskuddet reduceret til 4 mia. kr. eller mere end 20 mia. kr. mindre, siden finansministeren blev minister. Det bliver ikke bedre af, at vi stadig må konstatere, at danske erhvervsvirksomheder taber markedsandele i udlandet.
Simon Emil Ammitzbøll-Bille (UFG), 2021-02-02:
Og det er derfor, jeg siger, at hr. Kristian Thulesen Dahl jo gidseltager store dele af Folketinget, når han påstår, at bare fordi man mente, at der skulle der gøres noget ved barnebrude, så mener man også, at man kunne administrere ulovligt.
Jann Sjursen (KRF), 2003-01-16:
Jeg synes bare, at det interessante omkring den svenske debat er, at det, når man ser på, hvem der har kritiseret undersøgelsen specielt, typisk er børneorganisationer, som vi også i dag - også Enhedslisten, hvis de ser på de parallelle organisationer her i Danmark - ville hælde hovederne til i en sådan debat, der som udgangspunkt helt og aldeles må dreje sig om børnene.
Sophie Løhde (V), 2010-05-18:
Det synes jeg er positivt, også selv om det selvfølgelig gør forvirringen total i forhold til oppositionen, for mens Det Radikale Venstre stemmer for, kan jeg forstå, at Socialistisk Folkeparti stemmer gult, altså undlader at stemme, og at Socialdemokraterne stemmer imod.
Hans Kristian Skibby (DD), 2023-04-20:
Der er jo en kæmpe diskrepans mellem, hvor mange penge der er til rådighed til spilreklamer, onlinebetting og alt muligt andet, og hvor meget vi har at kunne tilbyde dem, der prøver på at begrænse det og oplyse om ROFUS og alle de her andre steder, hvor man kan blive registreret osv. Så det er en opgave i sig selv, men det skal vi selvfølgelig have med ind i den – gerne – beretning, som jeg håber vi kan blive enige om, for at lægge et pres på regeringen for at få nogle reelle forhandlinger.
Simon Emil Ammitzbøll (LA), 2012-06-06:
Jeg synes også, der har været enkelte, der ligefrem er begyndt at tale om, at god regeringsførelse nærmest handler om effektivitet frem for kvalitet, ikke forstået på den måde, at Liberal Alliance ikke i helt særlige undtagelsestilfælde godt kan finde grunde til, at man kan give dispensationer, men at man sætter de to ting lig hinanden er nok en tilsnigelse og også en fordrejning af, hvad der var meningen med regeringsprogrammets afsnit om god regeringsførelse.
Jens Vibjerg (V), 2004-03-09:
Med hensyn til de 6 ugers uddannelse så er hr. Bjarne Laustsen jo ved at gøre sig skyldig i den samme misforståelse, som fru Line Barfod var under sit indlæg, nemlig at vi jo ikke har det loft på 6 uger, fordi der jo er 6 uger plus 6 uger, og hr. Bjarne Laustsen ved jo godt, at det altså er 12 uger.
Line Barfod (EL), 2010-07-02:
Vi har jo set i de tal, der er kommet frem fra beskæftigelsesministeren, at det i meget stort omfang er kvinder, der bliver ramt, som altså ryger helt ud af dagpengesystemet, og som så kommer til at stå helt uden indkomst, fordi de er gift og dermed altså reelt bliver afhængige af deres mænds indkomst.
Jens Christian Lund (S), 2005-11-02:
Det er jo klart, at transportministeren i et åbent samråd omkring rute 13 klart tilkendegav, at regeringen havde stor forståelse for det, der blev vedtaget i L 84, men at man først ville tage stilling til udgifterne for de veje, som gik over til staten ifølge L 84, efter at vejene var gået over.
Per Ørum Jørgensen (KF), 2006-01-19:
Når man ser beslutningsforslaget, som jo er faktuelt misvisende ved ikke at tage hensyn til, at der var den afgørelse om pølser, og for den sags skyld også ved at sige, at EU nu har besluttet at give tilladelse, når den sag om rugbrødet kører i Kommissionen, ja, faktisk går så langt som til at bekræfte, at rugbrød og pølser er nationalspiser her i kongeriget – det kan der jo også være forskellige meninger om – ville jeg faktisk sige, at man i den forbindelse måske lige skulle løfte en pegefinger over for Enhedslisten.
Søren Kolstrup (EL), 2000-03-15:
Men tilbage bliver spørgsmålet: Når Risø f.eks. vil udvikle en metode, som de selv skriver, der kan understøtte strategiske beslutninger med henblik på en kommercialisering af gensplejsede planter, hvad enten man så karakteriserer det som værende på højt eller lavt niveau, finder ministeren ikke, at der så er en modsætning mellem at udføre en sådan aktivitet, som jo ikke blot er et led i en almindelig kommercialisering, men en understregning af, at nu vil man træffe strategiske beslutninger herom; er der ikke en modsætning mellem det på den ene side og så det forhold, at Risø samtidig er en offentlig institution, der skal rådgive?
Per Larsen (KF), 2023-05-09:
Eksempelvis nævner børnepsykiater og overlæge på Sexologisk Klinik Mette Ewers Haahr, at der ikke er sikker evidens for behandlingen i 2022, og i 2019 var den samme overlæge mere skråsikker på, at en hormonbehandling løste rigtig mange problemer.
Karin Nødgaard (DF), 2017-12-07:
Men når Socialdemokratiet gang på gang nævner, hvor vigtig netop ældreomsorgen er, burde man så egentlig ikke have lavet nogle helt andre prioriteringer i forhold til det og sagt: Det her er så vigtigt et område, at vi simpelt hen er nødt til at fokusere fuldt og helt på det, sådan at vi sikrer, at vi ikke ser de der alarmerende tal, der er kommet gennem de senere år?
Marianne Jelved (RV), 2015-01-20:
Og den platform bliver jo besat af repræsentanter for Statsadvokaten for Særlig Økonomisk og International Kriminalitet og spiludbyderne, altså Danske Spil og lignende, og idrættens organisationer, og Kulturministeriet sidder der så som en slags tovholder i den kreds.
Søren Kolstrup (EL), 2001-05-04:
Det er på den baggrund, vi har sagt, om det ikke som minimum kunne være en fællesnævner for dette Folketing eller i hvert fald for et progressivt flertal at gå ind for, at den overordnede ramme bør være, at Statens Udliciteringsråd ændres til at styrke alle demokratiseringsinitiativer.
Lissa Mathiasen (S), 2002-02-21:
Det lød på det, hr. Lars Barfoed sagde, som om man havde opfattet det, jeg har sagt fra talerstolen, og det vil sige det, Socialdemokratiet står for, sådan, at vi går ind for at bevare alle råd og nævn, og bare vi kan det og gerne få nogle flere, så er vi godt tilfredse. Jeg tror, hr. Lars Barfoed har misforstået noget.
Brian Mikkelsen (KF), 2014-04-22:
De har genereret et stort overskud på gennemsejlingslodsning, og så har de et underskud på den regionale lodsning, fordi der foregår noget krydssubsidiering, men da de kan præstere et stort overskud på gennemsejlingslodsning, må de jo også være godt rustet til at tage konkurrencen op, hvis der skulle komme nogle andre ind og byde sig til.
Lars Løkke Rasmussen (V), 2009-10-08:
Hr. Høgni Hoydal efterlyser løysing, hr. Edmund Joensen efterlyser samband, og jeg er i princippet til det hele – sådan at forstå at spørgsmålet om Færøernes indplacering i rigsfællesskabet jo først og fremmest er et færøsk anliggende.
Dennis Flydtkjær (DD), 2023-09-07:
Hvorfor går man ikke sammen med Danmarksdemokraterne til forhandlingerne og siger, at det godt kunne være, at det ikke lige er i år, vi skal udbygge udenrigstjenesten, og i stedet for måske sikre, at der ikke er små landsbyskoler, der lukker, eller at busruter kan fortsætte, så man faktisk også kan komme ind til hovedbyen i kommunen?
Eva Flyvholm (EL), 2016-06-01:
Det var jo Liberal Alliances eget forslag, og jeg synes sådan set, at det var et rigtig godt forslag, for det er tydeligt, at der stadig væk er mange ubesvarede spørgsmål i den her sag – man kan især sige, at det er det, der handler om, at hundredvis af mennesker blev udleveret til en uvis skæbne, selv om vi ved, at der var udbredt tortur i irakiske fængsler.
Mogens Jensen (S), 2025-12-03:
Jeg tror simpelt hen bare, vi må konstatere, at der er grundlæggende forskel på vores tilgang til, hvad for et samfund vi gerne vil have – hvilket samfund Liberal Alliance gerne vil have, og hvilket Socialdemokratiet gerne vil have – for Liberal Alliance mener åbenbart ikke, at adgangen til nyheder og information er noget, der skal være fri og lige, via at vi er fælles om at betale for det på samme måde, som vi er fælles om at betale til vores sundhedsvæsen, til vores uddannelser og i øvrigt også til vores øvrige infrastruktur i Danmark.
Klaus Kjær (DF), 2000-10-24:
Nødvendigheden af lovgivningen skyldes desværre, at Danmark gennem tiltrædelsen af Schengenaftalen har sagt ja til, at grænsekontrollen afskaffes. Vi havde hellere set, at danske toldmyndigheder fortsat kunne stoppe disse ulovlige varer ved grænsen, men det er der ikke længere mulighed for, og på den baggrund kan Dansk Folkeparti principielt tilslutte sig forslaget, om end vi er noget betænkelige ved bestemmelserne om grænseoverskridende forfølgelse og observation.